4. การประกอบธุรกิจของแต่ละสายผลิตภัณฑ์

4.1 ธุรกิจธนาคารพาณิชย์

1)  ธุรกิจสินเชื่อเช่าซื้อรายย่อย ให้บริการในด้านต่างๆ ดังนี้

    1.  สินเชื่อเช่าซื้อรถยนต์ ธนาคารให้บริการสินเชื่อเช่าซื้อรถยนต์ทุกประเภท
        ไม่ว่าจะเป็นรถใหม่และรถใช้แล้ว ด้วยการอนุมัติที่รวดเร็วทันใจ
        อัตราดอกเบี้ยและระยะเวลาผ่อนชำระที่เหมาะสม
        โดยผู้เช่าซื้อสามารถเลือกโปรแกรมการจ่ายเงินดาวน์และระยะเวลาผ่อนชำระได้

    2.  สินเชื่อส่วนบุคคล
        ธนาคารให้บริการสินเชื่อส่วนบุคคลเพื่อเป็นการเสริมสภาพคล่องแก่ลูกค้าเช่าซื้อรถยนต์ที่มีประวัติการผ่อนชำระดี
        ผู้กู้สามารถรับเงินได้อย่างรวดเร็ว

    3.  สินเชื่อรถยนต์เพื่อเงินสด ธนาคารให้สินเชื่อเพื่อเสริมสภาพคล่องกับผู้มีรถยนต์ทั่วไป
        โดยลูกค้าสามารถนำรถกลับไปใช้ได้ตามปกติ

    4.  การประมูลรถยนต์ใช้แล้ว ธนาคารจัดให้มีการประมูลรถยนต์ใช้แล้วจากลูกค้าของธนาคาร
        โดยจัดที่ศูนย์ประมูลรถยนต์ (บางนา-ตราด ก.ม.8) และในสาขาทั่วประเทศ
        โดยธนาคารจัดเตรียมรถยนต์ที่จะเข้าประมูลจำนวนมากเพื่อให้เกิดความหลากหลาย
        และบริการด้านรถยนต์ เช่น บริการต่อภาษีรถยนต์ประจำปี
        บริการด้านการขออนุญาตเกี่ยวกับรถยนต์

    5.  บริการด้านประกันภัย ซึ่งมีทั้งการประกันวินาศภัยได้แก่ ประกันภัยรถยนต์ทุกประเภท
        และประกันชีวิตในรูปแบบการคุ้มครองสินเชื่อรถยนต์
        อีกทั้งยังมีแผนที่จะขยายผลิตภัณฑ์ด้านประกันภัยเพิ่มขึ้นอาทิ ประกันอุบัติเหตุส่วนบุคคล
        ประกันคุ้มครองสินเชื่อบุคคล เป็นต้น

2)  ธุรกิจสินเชื่อพัฒนาโครงการที่อยู่อาศัย

  ธนาคารให้บริการด้านสินเชื่อเพื่อพัฒนาโครงการที่อยู่อาศัย
  ธนาคารให้บริการสินเชื่ออย่างครบวงจรแก่ผู้พัฒนาโครงการอสังหาริมทรัพย์
  เพื่อการอยู่อาศัยทุกรูปแบบ โดยมีขั้นตอนการพิจารณาที่รวดเร็ว
  ให้วงเงินที่ตรงตามความต้องการของผู้ประกอบการ
  กำหนดรูปแบบการผ่อนชำระคืนที่สอดคล้องกับรายได้จากการพัฒนาโครงการ
  มีทีมงานที่พร้อมให้คำปรึกษาทางด้านการเงินและการพัฒนาโครงการ

3)  ธุรกิจสินเชื่อธุรกิจ

  ธนาคารให้บริการสินเชื่อสำหรับธุรกิจที่มีศักยภาพ
  โดยลูกค้าธนาคารจะได้รับการพิจารณาและให้คำตอบอย่างรวดเร็ว
  การสนับสนุนด้านเงินทุนหมุนเวียนในวงเงินสูงสุด และการผ่อนชำระคืนที่สอดคล้องกับรายได้
  ธุรกิจที่ธนาคารมุ่งให้การสนับสนุนได้แก่ ธุรกิจด้านรถยนต์เช่น ตัวแทนจำหน่ายรถยนต์
  เต็นท์รถมือสอง ธุรกิจให้เช่าที่พักอาศัย เช่น อพาร์ตเม้นท์ ธุรกิจด้านขนส่ง ธุรกิจด้านบรรจุภัณฑ์
  และธุรกิจด้านสิ่งพิมพ์ เป็นต้น

4)  ธุรกิจเงินฝาก

  ธนาคารให้บริการเงินฝากที่หลากหลาย
  ไม่ว่าจะเป็นบัญชีเงินฝากออมทรัพย์และบัญชีกระแสรายวันแบบมีดอกเบี้ยตามขั้นบันได
  ซึ่งบัญชีทั้งสองสามารถเชื่อมโยงกันได้โดยขอใช้บริการการตั้งโอนบัญชีอัตโนมัติที่สาขาธนาคาร
  (Sweep In-Out) ผู้ฝากยังสามารถเลือกออมด้วยเงินฝากประจำทั้งระยะสั้นและระยะยาว
  หรือเลือกรูปแบบการออมได้ทั้งที่เป็นสมุดคู่ฝาก และเป็นประเภทใบรับฝากประจำ
  (Certificate of Deposit) หรือเลือกออมแบบได้ผลตอบแทนสูง อาทิเช่น ตั๋วแลกเงิน
  นอกจากนั้นธนาคารยังเสนอผลิตภัณฑ์
  คุ้มครองชีวิตที่จะช่วยสร้างหลักประกันความมั่นคงทางการเงิน
  ด้วยผลประโยชน์ด้านการคุ้มครองชีวิต การออมเงินและสิทธิทางภาษี

5)  ธุรกิจบริหารหนี้

  ให้บริการทรัพย์สินรอขาย ธนาคารมีทรัพย์สินรอการขายหลายรูปแบบ เช่น บ้านเดี่ยว ทาวน์เฮ้าส์
  ที่ดิน อาคารพาณิชย์ อาคารสำนักงาน ทั้งสำหรับผู้ที่ต้องการที่พักอาศัย หรือเพื่อการลงทุน
  โดยผู้สนใจสามารถติดต่อผ่าน Call Center 02-680-3420-1 หรือ www.kkasset.com
  เพื่อค้นหาทรัพย์สินตามประเภทของทรัพย์ ทำเล เนื้อที่ หรือช่วงราคา ได้ตามความต้องการ
  นอกจากนั้น ยังมีบริการคำนวณอัตราการผ่อนชำระแบบอัตโนมัติ
  สำหรับอำนวยความสะดวกให้กับท่านที่ต้องการทราบวงเงินสินเชื่อเบื้องต้น

4.2 ธุรกิจของบริษัทหลักทรัพย์

1)  การเป็นนายหน้าซื้อขายหลักทรัพย์

  บริษัทหลักทรัพย์ เกียรตินาคิน จำกัด เป็นสมาชิกตลาดหลักทรัพย์แห่งประเทศไทย หมายเลข 19
  (โบรกเกอร์เบอร์ 19)
  ให้บริการเป็นนายหน้าซื้อขายหลักทรัพย์ให้แก่ลูกค้าทั้งชาวไทยและต่างประเทศ
  ลูกค้าทั่วไปหรือลูกค้าสถาบัน ให้บริการซื้อขายหลักทรัพย์ทั้งในระบบซื้อขายผ่านเจ้าหน้าที่การตลาด
  (ส่งคำสั่งซื้อขายผ่านห้องค้าหลักทรัพย์ ) ทั้งประเภทบัญชีเงินสดและบัญชีมาร์จิ้น (ระบบ Credit
  Balance) และในระบบอินเทอร์เน็ต (Internet Trading Account)

2)  การเป็นที่ปรึกษาการลงทุน

  ทำหน้าที่เป็นที่ปรึกษา ศึกษาความเหมาะสม และให้คำแนะนำแก่ลูกค้าในการนำหลักทรัพย์ เช่น
  หุ้นสามัญ
  เข้าจดทะเบียนในตลาดหลักทรัพย์แห่งประเทศไทยและตลาดรองอื่นๆรวมถึงการแสวงหาบริษัทอื่นมาเป็นผู้ร่วมค้า
  (Joint venture partners) และการควบรวมกิจการ (Merger & Acquisition)

3)  การจัดจำหน่ายหลักทรัพย์

  ให้บริการจัดจำหน่ายและรับประกันการจำหน่ายหลักทรัพย์ (หุ้นสามัญ หุ้นบุริมสิทธิ หุ้นกู้
  ใบสำคัญแสดงสิทธิ หน่วยลงทุนในกองทุนรวม ฯลฯ) ให้แก่บริษัทผู้ออกหลักทรัพย์
  เพื่อกระจายหลักทรัพย์ให้แก่นักลงทุนทั่วไป

4)  การค้าหลักทรัพย์

  บริษัทฯ ลงทุนทั้งในหลักทรัพย์ประเภทตราสารหนี้ที่ออกโดยภาครัฐ รัฐวิสาหกิจ และเอกชน
  และในหลักทรัพย์ประเภททุน เช่น หุ้น โดยมีทั้งการลงทุนระยะยาวและระยะสั้น
  ภายในกรอบนโยบายและ การบริหารความเสี่ยงที่ชัดเจน ทั้งนี้
  มีการทบทวนกรอบนโยบายการลงทุนอย่างสม่ำเสมอ เพื่อให้สอดคล้องกับสถานการณ์
  และสภาพตลาด

5)  การเป็นตัวแทนซื้อขาย สัญญาซื้อขายล่วงหน้า

  บริษัทได้รับอนุญาตให้ประกอบธุรกิจเป็นตัวแทนซื้อขายสัญญาซื้อขายล่วงหน้าจากสำนักงาน กลต.
  และเป็นสมาชิกของตลาดอนุพันธ์และสำนักหักบัญชี โดยได้เปิดให้บริการซื้อขายผ่านตลาดอนุพันธ์
  (TFEX) ตั้งแต่ปี 2549

4.3. การตลาดและภาวะ การแข่งขัน

ธุรกิจธนาคาร

สินทรัพย์รวม

สิ้นปี 2552 ธนาคารพาณิชย์ของไทยจำนวน 14 แห่ง มีสินทรัพย์รวมทั้งสิ้น 8,921.4 พันล้านบาท
โดยสินทรัพย์ร้อยละ 65.4 หรือ 5,834.3
พันล้านบาทมาจากสินทรัพย์รวมของธนาคารพาณิชย์ขนาดใหญ่ 4 แห่ง
โดยแต่ละแห่งมีสัดส่วนสินทรัพย์มากกว่าร้อยละ 10 ของสินทรัพย์รวมของธนาคารพาณิชย์ทั้งหมด
ซึ่งสินทรัพย์ของธนาคารพาณิชย์ขนาดใหญ่นี้ได้มีการขยายตัวเพิ่มขึ้นร้อยละ 5.7 จากปี 2552

ด้านธนาคารพาณิชย์ขนาดกลางซึ่งมีจำนวน 4 ธนาคาร (สัดส่วนสินทรัพย์มากกว่าร้อยละ 3
และต่ำกว่าร้อยละ 10) ซึ่งมีสินทรัพย์รวมกัน 2,131.8 พันล้านบาท คิดเป็นร้อยละ 23.9
ของระบบ ขยายตัวเพิ่มขึ้นเพียงร้อยละ 0.3 ที่เหลือเป็นธนาคารพาณิชย์ขนาดเล็กจำนวน 6
ธนาคาร (สัดส่วนสินทรัพย์ต่ำกว่าร้อยละ 3) มีสินทรัพย์รวมกัน 955.3 พันล้านบาท คิดเป็นร้อยละ
10.71 ของระบบ ขยายตัวลดลงร้อยละ 7

[]ณ สิ้นปี 2552 ธนาคารเกียรตินาคิน จำกัด (มหาชน) ซึ่งอยู่ในกลุ่มธนาคารขนาดเล็ก
มีสินทรัพย์รวมเท่ากับ 127,354 ล้านบาท ขยายตัวเพิ่มขึ้นร้อยละ 11 จากปี 2552
ซึ่งสูงกว่าการขยายตัวของระบบ และมีสินทรัพย์สูงสุดอยู่ในลำดับที่ 13 เป็นสัดส่วนร้อยละ 1.45
ของระบบธนาคารพาณิชย์

เงินให้สินเชื่อ

ณ สิ้นปี 2552 ธนาคารพาณิชย์ของไทยมีเงินให้สินเชื่อคงค้าง 5,781.9 พันล้านบาท
ขยายตัวลดลงร้อยละ 0.5 จากปี 2552 โดยธนาคารพาณิชย์ขนาดใหญ่มีเงินให้สินเชื่อรวมกัน
3,842.6 พันล้านบาท ขยายตัวลดลงน้อยสุดในกลุ่มลดลงร้อยละ 0.2 และคิดเป็นร้อยละ 66.46
ของสินเชื่อรวม

ธนาคารพาณิชย์ขนาดกลาง มีเงินให้สินเชื่อรวมกัน 1,412.2 พันล้านบาท ขยายตัวลดลงร้อยละ 1
จากปี 2551 คิดเป็นร้อยละ 24.43 ของสินเชื่อรวม และธนาคารพาณิชย์ขนาดเล็ก
มีเงินให้สินเชื่อรวมกัน 526.8 พันล้านบาท ขยายตัวลดลงร้อยละ 2.4 คิดเป็นร้อยละ 9.11
ของสินเชื่อรวม โดยสินเชื่อแก่ภาคตัวกลางทางการเงินเป็นภาคที่มีการให้สินเชื่อสูงสุดร้อยละ 22.9
ของสินเชื่อรวม รองลงไปได้แก่สินเชื่อเพื่อการอุปโภคบริโภคที่มีสัดส่วนร้อยละ22.4 ของสินเชื่อรวม

[]สิ้นปี 2552 ธนาคารเกียรตินาคิน จำกัด (มหาชน) มีเงินให้สินเชื่อคงค้าง 87,117 ล้านบาท
ขยายตัวเพิ่มขึ้นร้อยละ 7.8 จากปีก่อนซึ่งสูงกว่าระบบ และธนาคารมีเงินให้สินเชื่อคงค้างร้อยละ
1.43 ของระบบธนาคารพาณิชย์

โครงสร้างการให้สินเชื่อของระบบ

[]

เงินรับฝาก

ณ สิ้นปี 2552 ธนาคารพาณิชย์ของไทยมีเงินฝากเท่ากับ 6,504.2 พันล้านบาท
ขยายตัวเพิ่มขึ้นเพียงร้อยละ 0.3 จากปี 2551 โดยธนาคารพาณิชย์ขนาดใหญ่มีเงินฝากรวมกัน
4,481.8 พันล้านบาท ขยายตัวร้อยละ 5.3 คิดเป็นร้อยละ 68.91 ของเงินฝากรวม

ธนาคารพาณิชย์ขนาดกลางมีเงินฝากรวมกัน 1,523.6 พันล้านบาท ขยายตัวลดลงร้อยละ 5.1
คิดเป็นร้อยละ 23.42 ของเงินฝากรวม และธนาคารพาณิชย์ขนาดเล็กมีเงินฝากรวมกัน 498.8
พันล้านบาท ขยายตัวลดลงถึงร้อยละ 19.8 คิดเป็นร้อยละ 7.67 ของเงินฝากรวม

โดยในปี 2552 ภาวะอัตราดอกเบี้ยค่อนข้างผันผวน
ตลอดจนธนาคารพาณิชย์มีการแข่งขันระดมเงินฝากที่รุนแรงด้วยการเสนอผลิตภัณฑ์เงินฝากประเภทต่างๆ
ในอัตราดอกเบี้ยที่สูงเพื่อจูงใจผู้ฝากเงินในสภาวะที่สภาพคล่องในประเทศได้รับผลกระทบจากวิกฤติสถาบันการเงินในต่างประเทศ

[]สิ้นปี 2552 ธนาคารเกียรตินาคิน จำกัด (มหาชน) มีเงินฝากเท่ากับ 76,109 ล้านบาท
ขยายตัวเพิ่มขึ้นร้อยละ 7 จากปี 2551 ซึ่งสูงกว่าระบบ
เนื่องจากธนาคารมีการระดมเงินฝากเพื่อรองรับการขยายตัวของสินเชื่อ

ธุรกิจเช่าซื้อ

ในปี
2552ธุรกิจเช่าซื้อรถยนต์ได้รับผลกระทบจากยอดจำหน่ายรถยนต์ที่ลดลงซึ่งเป็นผลมาจากความมั่นใจของผู้บริโภค
และภาวะเศรษฐกิจที่ชะลอตัวลง โดยยอดจำหน่ายรถยนต์ในปี 2552 เท่ากับ 548,872 คัน
ลดลงจากปีก่อนหน้าที่มียอดจำหน่าย 614,084 คัน หรือลดลงร้อยละ 10.6
โดยรถยนต์นั่งมียอดจำหน่ายเท่ากับ 235,169 คัน เพิ่มขึ้นร้อยละ 4.2
ขณะที่ยอดจำหน่ายรถยนต์เชิงพาณิชย์มียอดจำหน่ายเท่ากับ 313,703 คัน ลดลงร้อยละ 19.2
ด้านปริมาณลูกหนี้เช่าซื้อจากผู้ประกอบการธนาคารที่มีปริมาณสูงสุด 7 รายแรกพบว่า
มีปริมาณลูกหนี้คงค้างเท่ากับ 605,318 ล้านบาท ขยายตัวเพิ่มขึ้นร้อยละ 3.6
ด้านธนาคารธนชาตเป็นธนาคารที่มีส่วนแบ่งการตลาดสูงสุดเท่ากับร้อยละ 35
ลดลงจากปีก่อนหน้าที่มีส่วนแบ่งการตลาดร้อยละ 36.2
โดยธนาคารมีปริมาณลูกหนี้เช่าซื้อขยายตัวร้อยละ 5.2 และปริมาณลูกหนี้สูงสุดเป็นอันดับ 5
ส่วนแบ่งการตลาดเท่ากับร้อยละ 9.9 เทียบกับร้อยละ 9.8 ในปีก่อนหน้า

[] แนวโน้มปี 2553 คาดว่าปริมาณลูกหนี้เช่าซื้อจะยังคงขยายตัว
เนื่องจากการธนาคารพาณิชย์ใหญ่ๆ
หลายแห่งยังให้ความสนใจที่จะดำเนินธุรกิจนี้ด้วยเหตุที่ผลตอบแทนและความเสี่ยงของธุรกิจยังอยู่ในเกณฑ์ที่น่าสนใจ
รวมถึงการทำธุรกิจเช่าซื้อทำให้มีฐานลูกค้ารายย่อยง่ายต่อการขายผลิตภัณฑ์อื่นๆ

ธุรกิจหลักทรัพย์

ภาวะธุรกิจหลักทรัพย์ในปี 2552

ในปี 2552
ถึงแม้ว่าประเทศไทยยังคงต้องเผชิญผลกระทบจากวิกฤติการทางการเงินในสหรัฐอเมริกา
และความขัดแย้งทางการเมือง ซึ่งทำให้เศรษฐกิจไทยยังคงชะลอตัวต่อเนื่องจากปีก่อน
แต่ดัชนีตลาดหลักทรัพย์แห่งประเทศไทย นั้นเพิ่มสูงขึ้นจากปีก่อน โดยปิด ณ สิ้นปี 2552 ที่ 734.54
จุด มีจุดสูงสุดอยู่ที่ 751.86 จุด และมีจุดต่ำสุดอยู่ที่ 411.27 จุด ในขณะที่ปี 2551 ปิดที่ 449.96
จุด มีจุดสูงสุดอยู่ที่ 884.19 จุด และมีจุดต่ำสุดอยู่ที่ 384.15 จุด

ทางด้านตลาด mai ในปี 2552 ทิศทางของดัชนีก็เป็นไปตามดัชนีตลาดหลักทรัพย์ฯ โดยดัชนี mai
ในปี 2552 ปิดที่ 215.30 จุด มีจุดสูงสุดอยู่ที่ 217.83 จุด และมีจุดต่ำสุดอยู่ที่ 148.96 จุด
โดยในปี 2551 นั้น ดัชนี MAI ปิดที่ 162.93 จุด มีจุดสูงสุดอยู่ที่ 293.12 จุด และมีจุดต่ำสุดอยู่ที่
150.53 จุด

ทางด้านมูลค่าการซื้อขาย ในปี 2552 นั้นมูลค่าการซื้อขายเฉลี่ยต่อวันในตลาดหลักทรัพย์ฯและตลาด
mai รวมกันมีมูลค่า 18,226 ล้านบาท /วัน เพิ่มขึ้นร้อยละ 13.08 จากปี 2551
ที่มีมูลค่าการซื้อขายเฉลี่ยต่อวัน 16,118 ล้านบาท/วัน

ตลาด TFEX ในปี 2552 ถือได้ว่าเติบโตจากปี 2551 มาก โดยในปี 2552
นั้นมีการซื้อขายกันทั้งสิ้น 3.1 ล้านสัญญา เพิ่มขึ้นจากปี 2551 ถึงร้อยละ 43.1
จากที่มีการซื้อขายกัน 2.1 ล้านสัญญา

ในด้านการระดมทุนในตลาดหลักทรัพย์ฯถึงแม้ว่าในปี 2552 จะมีหุ้นที่เข้าระดมทุนมากกว่าในปี 2551
คือ 22 บริษัท ในขณะที่ปี 2551 มีบริษัทเข้าระดมทุน 17 บริษัท
แต่มูลค่าการระดมทุนกลับลดลงมากถึงร้อยละ 66 โดยในปี 2551 มีมูลค่าระดมทุน 2.7
หมื่นล้านบาท ในขณะที่ปี 2552 มีมูลค่าการระดมทุนเพียง 9.2 พันล้านบาท

แนวโน้มธุรกิจหลักทรัพย์ปี 2553

สำหรับปี 2553 จากการคาดการณ์ว่าภาวะเศรษฐกิจจะฟื้นตัวขึ้นจากปีก่อน
ทำให้คาดว่ามูลค่าการซื้อขายจะปรับเพิ่มขึ้นเป็น 19,000 ล้านบาท/วัน และในปี 2553
นี้จะเป็นปีแรกที่มีการคิดค่าคอมมิสชั่นแบบขั้นบันได
โดยบริษัทหลักทรัพย์จะเรียกเก็บค่าคอมมิสชั่นกับนักลงทุนที่มีมูลค่าการซื้อขายมากลดลงตามมูลค่าการซื้อขายที่เพิ่มสูงขึ้น
เมื่อรวมกับการแข่งขันที่รุนแรงในธุรกิจหลักทรัพย์จะทำให้ค่าคอมมิสชั่นเฉลี่ยของบริษัทหลักทรัพย์ในปี
2553 นั้นลดต่ำลง

ทางด้านงานวาณิชธนกิจนั้นจากการฟื้นตัวของภาวะเศรษฐกิจจะทำให้มีการระดมทุนในตลาดหลักทรัพย์เพิ่มขึ้นจากปีก่อนได้
และการเป็นที่ปรึกษาทางการเงินน่าจะยังหลักในธุรกิจวาณิชธนกิจอยู่เช่นเดียวกับปีที่ผ่านมา

ทางด้านตลาด TFEX น่าจะเติบโตเพิ่มขึ้นได้จากปีก่อน เนื่องจากตลาด TFEX
นั้นสามารถใช้เป็นช่องทางการกระจายความเสี่ยงจากการลงทุนใน ตลาดหลักทรัพย์ได้
นอกจากนี้ในปี 2553 ทางตลาด TFEX จะมีสินค้าใหม่คือ Mini Gold Future
ซึ่งจะทำให้การลงทุนในทองคำนั้นมีความสะดวกมากขึ้น และใช้เงินในการลงทุนลดลง
น่าจะกระตุ้นการลงทุนในตลาด TFEX เพิ่มขึ้นได้มาก

[]